Centar za socijalnu skrb Daruvar

Nikole Tesle 1/a

43500 Daruvar

Ministarstvo za demografiju, obitelj, mlade i socijalnu politiku

Hrvatska komora socijalni radnika

Hrvatska udruga socijalnih radnika

Hrvatska psihološka komora

Sindikat zaposlenika u djelatnosti socijalne skrbi

Pravobraniteljica za djecu

Svi centri za socijalnu skrb Republike Hrvatske

Poštovani,

potaknuti nedavnim tragičnim događajem na Pagu, imamo potrebu naglasiti kako preuranjeno presumiranje krivnje radnika nadležnog Centra za socijalnu skrb Zadar za događaj koji se zbio nije ispravno, bilo od strane medija, predstavnika Ministarstva za demografiju, obitelj, mlade i socijalnu politiku ili šire javnosti, posebno jer inspekcijski nadzor nije završen.

Kada isti bude dovršen i kada se utvrdi postojanje (ne)odgovornosti radnika CZSS Zadar onda je potrebno postupati sukladno Zakonu o radu i drugim propisima.

Centar za socijalnu skrb Daruvar je jedan od bolje opremljenih u Hrvatskoj te ovim putem tražimo da se svim socijalnim i drugim stručnim radnicima Centara za socijalnu skrb u Republici Hrvatskoj omoguće jednaki uvjeti rada, vodeći pri tome računa o prostornim uvjetima i broju radnika propisanim prema Pravilniku o sistematizaciji radnih mjesta koji svaki Centar ima.

Većina Centara se žali da imaju premali broj radnika s obzirom na broj korisnika. Propisani „standard“ jedan tim (socijalni radnik, psiholog, pravnik) za djecu, mlade i obitelj = 100 obitelji, rijetko koji Centar ispunjava. Većinom je taj omjer tri do četiri puta veći na strani obitelji. Zar se u takvim uvjetima očekuje kvalitetan rad s obiteljima? Zar se očekuje rad koji bi trebao biti temeljit? Zar se očekuje rad koji se ne bi trebao svesti na gašenje požara? Jer upravo se to događa, gase se požari u jednoj obitelji, dok druge tri potpuno izgore jer su Centri ostali bez resursa da pomognu svima.

Nadalje, zbog nepostojanja pružatelja usluga u zajednici za obitelji u riziku, osim u Zagrebu i županijskim središtima koji zbog toga nose teret svih korisnika svoje regije, ne postoji mogućnost kvalitetnog i sveobuhvatnog rada s istima.

Radnici Centra Daruvar traže zaštitu radnika u sustavu socijalne skrbi te zaštitu dostojanstva same struke od bilo kakvog medijskog linča. Tražimo nadležne institucije, udruge i organizacije da stanu u obranu struke te da se sve činjenice pravilno utvrde kako bi javnost baratala pravim informacija, kako sada, tako i ubuduće.

Ovim putem dajemo podršku radnicima Centra za socijalnu skrb Zadar te izražavamo duboko žaljenje radi događaja na Pagu.

Radnici Centra za socijalnu skrb Daruvar